Yamajam chicham apajuinu Mateo 1\n1 Ju ainawai Jisukristu muunji aajakajua nuna daaji agatkamua duka. Nigka David, Abraham aina nu wegantu aajakuí.\n2 Abragka uchijiyai Isaac,\nIsaaka uchijiyai Jacob,\nJacopa uchijiyai Judá nuigtú yachi aidaushkam.\n3 Judá Tamarai akiauwai Faresan, Zarajai.\nFaresa uchijiyai Esrom,\nEsroma uchijiyai Aram.\n4 Arama uchijiyai Aminadab,\nAminadapa uchijiyai Naasón,\nNaasogka uchijiyai Salmón.\n5 Salmón Rahapa juki akiauwai Boozan,\nBooz Rutan juki akiauwai Obetan,\nObeta uchijiyai Isaí.\n6 Isaí uchijiyai apu David,\ntuja David Uriasa nuwe aajakua nuna jukí Salomogkan akiauwai.\n7 Salomogka uchijiyai Roboam,\nRoboama uchijiyai Abías,\nAbiasan uchijiyai Asa.\n8 Asa uchijiyai Josafat,\nJosafata uchijiyai Joram,\nJorama uchijiyai Uzías.\n9 Uziasa uchijiyai Jotam,\nJotama uchijiyai Acaz,\nAcaza uchijiyai Ezequías.\n10 Ezequiasa uchijiyai Manasés,\nManasesa uchijiyai Amón,\nAmogka uchijiyai Josías.\n12 Tuja Babilonia yajuakam batsamsag\nJeconías akiauwai Salatielan,\nSalatiela uchijiyai Zorobabel.\n13 Zorobabela uchijiyai Abiud,\nAbiuta uchijiyai Eliaquim,\nEliaquima uchijiyai Azor.\n14 Azora uchijiyai Sadoc,\nSadoca uchijiyai Aquim,\nAquima uchijiyai Eliud.\n15 Eliuta uchijiyai Eleazar,\nEleazara uchijiyai Matán,\nMatagka uchijiyai Jacob.\n16 Jacopa uchijiyai José, María aishi aajakua nunú; tuja Maríayai akiinauwai Jisus, Apajuí awemamu taku Kristu tujakbauwa nu.\n17 Imaan aajakajua nunú Abragkai nagkamsa dekapa Davitai ejemak awai catorce aents, tuja Davitai nagkamsa dekapaja Babilonianmaya aidau Israel aentsun achijá yajuakajua nui ejemash catorce aents awai, aantsag Kristu akiinauwa imanui ejemashkam catorce aents awai.\n18 Jisukristu akiinatnai tibauk aatus aajakuí. José anagbauwai Marían Jisukristu dukují atinun, tujash Maríak eke nematsuk pujayatak Wakaní Pegkejin ejapjukui. 19 Nuniktatman José dekaa, nigka aishmag pegkeg asa: Wakenmataik tikichish dekainatsaig idaisatjai, tiuwai. 20 Aatus José anentaimas kanittaman, Apajuí aentsji nayaimpinmaya kajanum wantintuk: “José David wegantu uchijiyah, utujimtsuk Maríak jukita, ame anagmamua duka. Ni ejapjuka nunak Wakaní Pegkeji egkemtukam ejapjuke”, tiuwai. 21 “Nunú uchi akiinkui adaikata Jisus, ni aentsú tudaujin tsagkujug uwemtikatin asamtai.”\n22 Ju aatus ejapjukua duka, duwik Apajuí etsegtin tibauwa nu uminbaunum nunikui, duka tawai:\n23 “Ejapjuktinai makichik muntsujut aentsú takashtai, nunik uchigmaktinai uchi aishmagkun,\nnunú adaikatnaitjume Emanuel”,\n(nunak: “Apajuik jutiijai awai” taku tawai).\n24 Nu aatsa tima José shintaag, nayaimpinmaya aents tibaunak imatiksag umiak Maríanak niina jeen jukiuwai. 25 Tujash dutika jukish Josek Maríajaig tsanigchauwai, eke uchi iwaiya nu akiintsaigkik, nuní pujai uchi akiinamtai adaikauwai Jisus.